**Siseriiklikest regionaalarengu programmidest teavitamise juhend**

Regionaalarengut toetatakse mitmete siseriiklike regionaalarengu programmide kaudu. Toetuse kasutamine peab olema avalik ja läbipaistev, seepärast on nõutav toetuse saamisest avalikkuse ja kasusaajate teavitamine. Juhend kehtib järgmiste siseriiklike regionaalarengu programmide osas:

|  |
| --- |
| **Siseriiklikud regionaalarengu programmid** |
| * Maakondade arengustrateegiate elluviimise toetusmeede * Ida-Virumaa tööstusinvesteeringute toetamine * Kagu-Eesti ettevõtluse arengu toetusmeede * Regionaalsete investeeringutoetuste programm * Väikesaarte programm * Kergliiklusteede toetusskeem * Ettevõtjate elektriühenduste pilootprogramm * Peipsiveere programm * Setomaa programm * Ida-Viru maakonna ettevõtluse ning inimeste tööalaste oskuste mitmekesistamise toetus |

Juhend kirjeldab toetuse saajatele kehtivaid teavitamise nõudeid, millele viidatakse **programmi tingimustes** ja **toetuslepingus/taotluse rahuldamise otsuses**. Teavitusnõudeid tuleb jälgida alates toetuslepingu sõlmimisest/taotluse rahuldamise otsuse tegemisest. Toetuse saaja poolt tehtavad kohustuslikud teavituskulud on abikõlblikud ja need saab planeerida projekti eelarvesse.

|  |
| --- |
| **Siseriiklikest regionaalarengu programmidest toetuse saamisest teavitamisel on põhireeglid järgmised:**   * toetuse abil valminud ruumid, ehitised jm suuremõõtmelised objektid tähistatakse infosildiga * toetuse abil valminud väikeehitised, liiklusvahendid, soetatud mööbel, seadmed jm väikeesemed märgistatakse logoga „Regionaalarengu toetuseks“ * toetuse abil valminud infokandjad märgistatakse logoga „Regionaalarengu toetuseks“ * toetust saanud projekti suuliselt või kirjalikult tutvustades tuleb viidata programmi nimele |

**Logo „Regionaalarengu toetuseks“**

|  |  |
| --- | --- |
| V:\REGO\Yld\SiM_REGO\Regionaalarengu programmid ja rahastamine\Meetmed 2018\Teavitamise kord RTK\RM_Reg_logo.jpg | Logo koosneb Rahandusministeeriumi logost ning selle all asuvast tekstist „Regionaalarengu toetuseks“. |

Logo tuleks võimalusel kasutada värvilisena, kuid põhjendatud juhul on lubatud kasutada ka mustvalget logo. Logo on digitaalsel kujul kättesaadav Riigi Tugiteenuste Keskuse (edaspidi RTK) veebilehel aadressil <https://www.rtk.ee/toetused/toetuste-rakendamine/kasulik-teada> (vt Regionaalarengu toetuste logo).

**Ruumid, ehitised ning muud suuremõõtmelised objektid**

Ruumide, ehitiste (v.a väikeehitised) või rajatiste ehitamiseks, renoveerimiseks, soetamiseks või sisustamiseks saadud toetusest teavitamiseks kasutatakse infosilti. Infosildi tellib toetuse saaja, kohustusliku infosildiga seotud kulud on programmist abikõlblikud ning need saab planeerida projekti eelarvesse.

|  |  |  |
| --- | --- | --- |
| **Infosildile tuleb kanda:**   * logo „Regionaalarengu toetuseks“ * projekti või objekti nimi või lühikirjeldus |  | **Infosildile võib lisada:**   * toetuse saaja logo * teiste toetajate logod * objekti valmimise aeg |

Infosilt tuleb valmistada materjalidest, mis ei kahjustu ilmastikutingimuste tõttu ega muudel asjaoludel. Siseruumidesse paigaldatava paberile trükitud infosildi võib näiteks raamida. Kui infosildil kujutatakse ka teisi logosid, ei tohi logo „Regionaalarengu toetuseks“ olla teistest logodest väiksem. Infosildi soovituslikeks mõõtudeks on siseruumides 210 x 297 mm (A4) ja välistingimustes 297 x 420 mm (A3). Infosildi kujundamisel ja suuruse valikul tuleb silmas pidada, et infosildi tekst oleks selgelt loetav.

Infosilt peab olema paigaldatud avalikkusele võimalikult hästi nähtavasse kohta. Kui infosildi asukoht ei taga selle head nähtavust, on RTKl õigus nõuda infosildi asukoha muutmist.

Infosilt paigaldatakse hiljemalt projekti lõpptähtajaks. Infosilt peab loetava ja korrektsena säilima vähemalt 5 aastat projekti lõpptähtajast arvates. Kahjustumise või hävimise korral tuleb infosilt selle perioodi jooksul taastada või asendada.

**Väikeehitised, liiklusvahendid jm väikeobjektid**

Väikeobjektide – väikeehitiste, liiklusvahendite (autod, paadid jms) ja erinevate muude väikeobjektide (sh mööbel, kontoritehnika, töövahendid jms) – soetamiseks või ehitamiseks saadud toetusest teavitamiseks kasutatakse logo „Regionaalarengu toetuseks“.

Logo võib kanda väikeobjektile ka tööde teostaja valmistamise käigus. Logo suuruse ja materjali valikul tuleb lähtuda tähistatava väikeobjekti mõõtmetest ja asukohast.

Logo kantakse väikeobjektile hiljemalt projekti lõpptähtajaks. Logo peab loetava ja korrektsena säilima vähemalt 5 aasta jooksul projekti lõpptähtajast arvates ning olema avalikkusele võimalikult hästi nähtav.

Kui mitmed toetuse abil soetatud väikeobjektid paiknevad ühes ruumis või hoones, võib logode asemel teavitamiseks kasutada infosilti.

**Trükised ja paberkandjal dokumendid**

Toetuse abil valminud koolitusmaterjalidele, raamatutele, brošüüridele, voldikutele, infomaterjalidele, uuringutele, analüüsidele, samuti projekti käigus või tulemusel projektis osalejatele või avalikkusele jaotatavatele tunnistustele ning muudele dokumentidele tuleb kanda logo „Regionaalarengu toetuseks“. Logo tuleb paigutada kaanele või kaaneta dokumentidel esilehele. Logo võib paigutada kaanega dokumendi esilehele ka juhul, kui kasutatakse ka teiste rahastajate logosid, mis paigutatakse samuti esilehele.

**Digitaalsed infokandjad**

Toetuse abil valminud digitaalsetele infokandjatele paigutatakse logo „Regionaalarengu toetuseks“ nii pakendile kui failide esilehele, -kaadrile, -pildile.

**Veebileht**

Toetuse abil valminud veebilehel tuleb esilehele paigutada logo „Regionaalarengu toetuseks“. Muud toetuse saaja enda või projektiga seotud veebilehte ei pea logoga tähistama, aga kui sellel veebilehel tutvustatakse toetust saanud projekti, tuleb tutvustuses viidata programmi nimele, millest toetust saadi.

**Pressiteated, esinemised, artiklid**

Kui toetuse saaja koostab projekti kohta pressiteateid, artikleid või muid tekste või tutvustab projekti avalikel esinemistel, sh objekti avamisüritusel või intervjuudes, tuleb nimetada programmi nime, millest projektile toetust saadi.

**Üritused**

Toetuse abil korraldatava ürituse kuulutusele, plakatile, kavale, ürituse kohale ja piletile tuleb paigutada logo „Regionaalarengu toetuseks“ juhul, kui viidatakse ka teistele rahastajatele. Kui ürituse kuulutusele, plakatile, kavale, ürituse kohale ja piletile on teised toetajad märgitud teksti kujul, võib ka logo „Regionaalarengu toetuseks“ kasutamise asemel viidata regionaalarengu programmi nimele, millest toetust on saadud. Kui teistele toetajatele viidatakse (näiteks ürituse avamisel) sõnaliselt, tuleb viidata regionaalarengu programmi nimele, millest toetust on saadud.

**Siseriiklike regionaalarengu programmide teavitusnõuete ülevaade**

|  |  |  |  |  |  |
| --- | --- | --- | --- | --- | --- |
|  |  | projekti tegevuste ajal | pärast projekti lõppu | valmistamise käigus | tähistuse tellija |
| Ehitised, ruumid, jm suuremõõtmelised objektid | |  | infosilt |  | toetuse saaja |
| Väikeobjektid – väikeehitised, liiklusvahendid jm väikeobjektid | |  | logo | logo | toetuse saaja ise/ tööde teostajalt |
| Trükised, koolitusmaterjalid, paberkandjal dokumendid | |  |  | logo | toetuse saaja tööde teostajalt |
| Digitaalsed infokandjad | |  |  | logo | toetuse saaja tööde teostajalt |
| Toetuse abil valminud veebileht | |  |  | logo | toetuse saaja tööde teostajalt |
| Projekti tutvustavad (pressi)teated, esinemised, artiklid, muud tekstid | | programmi nimi | programmi nimi |  | toetuse saaja |
| Ürituse kuulutus, plakat, kava, koht ja pilet, juhul kui viidatakse ka teistele rahastajatele | |  |  | logo / programmi nimi | toetuse saaja (tööde teostajalt) |

Toetuse saaja võib pöörduda RTK poole informatsiooni saamiseks selle kohta, millised on toetuse saaja programmist toetuse saamisest teavitamisega seotud kohustused. Kahtluse korral, kas toetusest teavitamiseks tuleb kasutada infosilti või logo, tuleb lähtuda RTK seisukohast.